### NN 98/2020 (2.9.2020.), Presuda Visokog upravnog suda Republike Hrvatske broj: Usoz-31/20-6 od 29. lipnja 2020.

VISOKI UPRAVNI SUD REPUBLIKE HRVATSKE

1871

PRESUDA

Visoki upravni sud Republike Hrvatske u vijeću sastavljenom od sutkinja toga suda dr. sc. Sanje Otočan, predsjednice vijeća, mr. sc. Inge Vezmar Barlek, Mire Kovačić, Dijane Vidović i Senke Orlić-Zaninović, članica vijeća, te sudske savjetnice Maje Novosel, zapisničarke, u postupku ocjene zakonitosti općeg akta povodom zahtjeva Ministarstva financija Republike Hrvatske, Z., na sjednici vijeća održanoj 29. lipnja 2020.

presudio je

Ukida se Konsolidirani proračun Grada Otočca za 2020. godinu (»Službeni vjesnik Grada Otočca« 2/20.).

Obrazloženje

Ministarstvo financija Republike Hrvatske podnijelo je 4. ožujka 2020. na temelju članka 82. stavka 1. Zakona o lokalnoj i područnoj (regionalnoj) samoupravi (»Narodne novine«, 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17. i 98/19.; u daljnjem tekstu: ZoLP(R)S) zahtjev za ocjenu zakonitosti Konsolidiranog proračuna Grada Otočca za 2020. godinu (»Službeni vjesnik Grada Otočca«, 2/20.).

U zahtjevu je navedeno da je potpredsjednik Vlade Republike Hrvatske i ministar financija, na temelju članka 79. stavka 1. i članka 80.a stavka 1. točke 1. ZoLP(R)S-a donio Odluku, klasa: 041-01/20-01/40, urbroj: 513-08-04-20-5 od 27. siječnja 2020. kojom je ocijenjena osnovanom Odluka gradonačelnika Grada Otočca od 7. siječnja 2020. (»Službeni vjesnik Grada Otočca«, 1/20.), kojom je, na temelju članka 42. ZoLP(R)S-a, obustavljen od primjene Konsolidirani proračun Grada Otočca za 2020. godinu. Dana 10. siječnja 2020. gradonačelnik Grada O. dostavio je Gradskom vijeću Grada O. Odluku o obustavi od primjene Konsolidiranog proračuna Grada Otočca za 2020. godinu te zatražio otklanjanje nedostataka u zakonom propisanom roku. U zahtjevu Ministarstvo financija nadalje ističe da nije zaprimilo dokaze da je Gradsko vijeće Grada O. u zakonskom roku otklonilo nedostatke u Konsolidiranom proračunu za 2020. godinu. Uvidom u Konsolidirani proračun Grada Otočca za 2020. godinu Ministarstvo financija je utvrdilo da osporavani opći akt nije u skladu s člankom 7. stavkom 1. i člankom 38. stavcima 2. i 4. Zakona o proračunu (»Narodne novine«, 87/08., 136/12. i 15/15.). Ministarstvo opisuje postupak donošenja osporavanog općeg akta, u bitnom ističući da je amandmanom Kluba vijećnika HDZ-a i HSLS-a, koji je sadržavao 35 stavki, predloženo povećanje proračunskih rashoda iznad iznosa utvrđenih Prijedlogom Proračuna Grada Otočca za 2020. godinu u iznosu od 11.990.388,00 kn te je predloženo smanjenje drugih rashoda i izdataka u posebnom dijelu Proračuna u iznosu od 12.340.388,00 kn. Prihvaćanjem toga amandmana, razlika između predloženog povećanja proračunskih rashoda i istodobnog smanjenja drugih rashoda i izdataka iznosila je 350.000,00 kn. Ministarstvo smatra da je na opisani način Gradsko vijeće Grada O. postupilo suprotno članku 38. stavcima 2. i 4. Zakona o proračunu. Navodi da su Konsolidiranim proračunom Grada Otočca za 2020. godinu, ukupni prihodi i primici planirani u iznosu od 86.452.171,00 kn, ukupni rashodi i izdaci u iznosu od 86.102.171,00 kn te je iskazana razlika prihoda i primitaka te rashoda i izdataka u iznosu od 350.000,00 kn. Stoga Konsolidirani proračun Grada Otočca za 2020. godinu nije uravnotežen za 350.000,00 kn te je suprotan članku 7. stavku 1. Zakona o proračunu.

Donositelj osporavanog općeg akta nije udovoljio pozivu Suda da se očituje o zahtjevu.

Gradonačelnik Grada O. obavijestio je Sud da je Grad O., uz suglasnost Ministarstva uprave, donio Odluku o financiranju nužnih rashoda i izdataka Grada Otočca za razdoblje od 1. siječnja do 31. ožujka 2020. (»Službeni vjesnik Grada Otočca«, 5/20.) i Odluku o financiranju nužnih rashoda i izdataka Grada Otočca za razdoblje od 1. siječnja do 30. lipnja 2020. (»Službeni vjesnik Grada Otočca«, 6/20.). Predlaže žurno okončanje postupka.

Zahtjev je osnovan.

Konsolidirani proračun Grada Otočca za 2020. godinu donijelo je Gradsko vijeće Grada O. na sjednici održanoj 30. prosinca 2019. na temelju članka 39. Zakona o proračunu i članka 27. Statuta Grada Otočca (»Službeni vjesnik Grada Otočca«, 1/13., 1/16., 2/18. i 1/19.).

Uvidom u navedeni, osporavani, opći akt, Sud je utvrdio da su ukupni prihodi i primici u 2020. godini planirani u iznosu od 86.452.171,00 kn, a ukupni rashodi i izdaci u iznosu od 86.102.171,00 kn. Razlika prihoda i primitaka te rashoda i izdataka iznosi 350.000,00 kn.

Za ocjenu zakonitosti osporavanog općeg akta mjerodavne su odredbe članka 2., članka 7. stavka 1. i članka 38. stavaka 2. i 4. Zakona o proračunu koje propisuju:

»Članak 2.

(1) Odredbe ovoga Zakona odnose se na državni proračun i proračune jedinica lokalne i područne (regionalne) samouprave (u daljnjem tekstu: proračun) te proračunske korisnike državnog proračuna i proračunske korisnike proračuna jedinica lokalne i područne (regionalne) samouprave (u daljnjem tekstu: proračunski korisnici).«

»Članak 7.

(1) Proračun mora biti uravnotežen – ukupni prihodi i primici pokrivaju ukupne rashode i izdatke.«

»Članak 38.

(…)

(2) U tijeku rasprave o prijedlogu državnog proračuna i projekcija podneseni se amandmani kojima se predlaže povećanje proračunskih rashoda i izdataka iznad iznosa utvrđenih prijedlogom državnog proračuna i projekcija mogu prihvatiti pod uvjetom da se istodobno predloži smanjenje drugih rashoda i izdataka u posebnom dijelu proračuna.

(…)

(4) Odredbe ovoga članka na odgovarajući se način odnose na jedinice lokalne i područne (regionalne) samouprave.«

Pri donošenju proračuna potrebno je rukovoditi se temeljnim proračunskim načelima, među kojima je i načelo uravnoteženosti proračuna uređeno člankom 7. Zakona o proračunu. Načelo uravnoteženosti zahtijeva jednake prihode i rashode predviđene proračunom. Uravnoteženim proračunom smatra se proračun u kojemu su prihodi jednaki rashodima, za razliku od neuravnoteženog proračuna u kojemu su prihodi veći od rashoda ili su rashodi veći od prihoda.

Polazeći od nesporne činjenice da su prihodi predviđeni Konsolidiranim proračunom Grada Otočca za 2020. godinu veći od predviđenih rashoda za 350.000,00 kn, Sud utvrđuje da je u konkretnom slučaju riječ o neuravnoteženom proračunu. Stoga valja utvrditi da osporavani opći akt nije suglasan s člankom 7. stavkom 1. Zakona o proračunu.

Slijedom iznesenog, na temelju članka 86. stavka 3. Zakona o upravnim sporovima (»Narodne novine,« 20/10., 143/12., 152/14., 94/16. – odluka Ustavnog suda Republike Hrvatske i 29/17.) Sud je ukinuo osporavani opći akt.

Poslovni broj: Usoz-31/20-6
 Zagreb, 29. lipnja 2020.

Predsjednica vijeća
 dr. sc. Sanja Otočan, v.r.